kardosdrur/scandi-wiki huggingface dataset:
TO-R Radio

TO-R (også To-R) Radio A/S var en dansk producent af radioer. Virksomheden blev grundlagt 1930 af Rasmus Rudholt (1885-?), hvis initialer danner grundlag for navnet ("to R").

Siden 1925 havde Rudholt beskæftiget sig med radio og havde 1929 fået monopol på import af tyske radioer. Fabrikken blev grundlagt i Nørregade 35 i København, lå så fra 1933 på Howitzvej 11-13 på Frederiksberg, men i 1946-47 fik TO-R opført en stor fabrik på Slotsherrensvej 111-113 i Vanløse, tegnet af Svenn Eske Kristensen og præmieret af Københavns Kommune.

I sin storhedstid i 1950'erne var virksomheden blandt Danmarks førende fabrikker og i årene omkring 1960 beskæftigede Rasmus Rudholt A/S/ TO-R mellem 600-1.000 medarbejdere. I 1952 overtog TO-R fabrikken Superphone og Telavox.  Da TO-R var på sit højeste, producerede fabrikken 300 fjernsyn om dagen plus et stort antal radioer. Da fjernseer nr 400.000 blev fejret i medierne i begyndelsen af 1960-erne, kunne TO-R dokumentere 100.000 solgte tv-apparater. Det betød at hver 4. tv-apparat i Danmark var et TO-R apparat, skønt der på samme tidspunkt var ca 20 dansk producerede tv på det danske marked. Hvilket tillige fremgik af visse medier bl.a. en større reportage i  Billedbladet.

TO-R A/S var i begyndelsen af 1960-erne Danmarks førende radio og tv-fabrik, og på Radio- og tv udstillingen i Forum 1961/62 lancerede TO-R den første danskproducerede stereoradio S-15 på det danske marked og efter Multiplex-systemet til stor overraskelse for konkurrenterne inklusiv B&O, og nogle måneder senere fulgte B&O efter med deres DIRIGENT stereoradio. 

Flere af TO-R's produkter blev designet af den kendte designer Jacob Jensen, -  bl.a. den fuldt transistoriserede stereoradio XPL-15, der var langt foran sin tid i design. En næsten tro kopi af XPL-15 blev senere produceret af det tyske firma Schaub-Lorentz (model Stereo 4000L).  Rasmus Rudholt producerede tillige den mest solgte transistorradio på det danske marked TRANS-WEEKEND 10, der blev solgt i mere end  65.000 eksemplarer.

Da det danske tv-marked i midten af 1960'erne viste tegn på mæthed, med deraf faldende tv-produktion, blev Rasmus Rudholt A/S tilbudt en stor ordre fra bl.a. Søværnets Televæsen.  En ordre der nemt kunne have holdt fabrikken kørende til en farve-tv-produktion kunne tage sin begyndelse. En amerikansk farve-tv ingeniør arbejdede en kort tid på TO-R's  laboratorium, men en længe ulmenede stridighed blandt aktionærerne udviklede sig samtidig i uheldig retning, og endte med at den ellers solvente fabrik lukkede 31.12.1966.

Fabrikken var én af flere inspirationskilder til "Bella Radio" i TV-serien Krøniken. Stort set samtlige tv-chassiser, der ses i Krøniken, er TO-R's fabrikat.

Kilder 
 TO-R Radio hos Radiomuseum

Tidligere virksomheder på Frederiksberg
Tidligere virksomheder i København
Elektronikvirksomheder i Danmark
Etableret i 1930
Ophørt i 1966
Vanløse
Oluf Daa

Oluf Daa henviser til flere personer:

 Oluf Daa (biskop) (død 1461) – biskop i Roskilde
 Oluf Daa (død 1532) – til Ravnstrup, dansk godsejer
 Oluf Daa (1547-1600) – til Ravnstrup, dansk godsejer
 Oluf Daa (1606-1671) – til Holmegård, dansk godsejer
VELUX 5 OCEANS Race

VELUX 5 OCEANS er en kapsejlads for enmandsbåde, der sejles i etaper over hele verden hver fjerde år. Det nuværende navn stammer fra hovedsponsoren Velux, der har været sponsor ved de seneste to kapsejladser.

Overblik 
Løbet var indledningsvist døbt The BOC Challenge efter den første sponsor BOC Gases, da det første gang blev sejlet i 1982. Oprindeligt var løbet inspireret a The Golden Globe Race, som var det første kapsejlads for enmandsbåde, som foregik over hele verden. Hvor The Golden Globe var et non-stop løb, var The BOC Challenge brudt op i etaper. Som den længste kapsejlads med enmandsbåde, er VELUX 5 Oceans anerkendt som en af sejlsportens ultimative udfordringer.
Løbet afholdes hver fjerde år. I 1990 blev løbet omdøbt til The Around Alone, som det hed indtil 2006, hvor det fik sit nuværende navn, VELUX 5 Oceans.

VELUX 5 Oceans 2010-11 
2010 udgaven af løbet blev startet i La Rochelle i Frankrig den 17. oktober 2010, og blev sluttet i samme havn. Løbet havde stop i Cape Town (Sydafrika), Wellington (New Zealand), Punta del Este (Uruguay), and Charleston, South Carolina (USA).

Kilder

Eksterne henvisninger 
 http://www.velux5oceans.com/
 http://www.eco60.org/ 

Kapsejlads
VKR Holding
Ovenlysvindue

Et ovenlysvindue eller tagvindue er et vindue, der placeres i en bygnings tagflade, oftest i plan med tagbeklædningen. Denne vinduestype giver belysning fra oven og udluftning. Ved boligformål giver ovenlysvinduer også udsigt ud over omgivelserne.

Ovenlysvinduer anvendes hyppigst på øverste sal i en bolig, hvor der ikke er almindelige lodrette facader at sætte vinduer i, eller i etplanshus, der er forholdsvis dybe og hvor installationen af et ovenlysvindue kan give mere lys ind i boligen.

Nordvendte ovenlysvinduer benyttes til at give dagslys til rum feks. atelier, således at kunstneren har naturligt lys, hvorved farver fremstår rigtigt.

Ovenlysvinduer kan inddeles i 4 grupper:
 Plant tagvindue med ensidet hældning
 Rytterlys placeret i tagkip
 Kubbelformet ovenlysvindue
 Pyramideformet ovenlysvindue

Se også 

 Lanterne (bygningsdel)
 Kvist (bygningsdel)

Kilder/referencer 

Vinduer
Tage
Hærup Sø

Hærup Sø er en lille sø ved landsbyen Hærup ca. 3 km sydvest for Klejtrup og 17 km nordøst for Viborg. Søen, der er 1,7 km lang går nord-syd i en sidedal til Skals Ådal. Den er omgivet af op til 40 meter høje bakker, og er en del af Natura 2000-område nr. 30 Lovns Bredning, Hjarbæk Fjord og Skals Ådal
370 ha rundt om søen er fredet 1970 .

Den fladvandede, næringsrige sø er næsten dækket af flydebladsplanter. Den omgives af frodige enge med mange orkidéer, bl.a. majgøgeurt, og lyng- og kratklædte skrænter. Der lever oddere ved søen og langs Skals Å.

Skamris Dal ved søens nordende, blev under besættelsen benyttet til nedkastning af våben til modstandsbevægelsen  I dalen står der en mindesten om modstandsgruppen Sandbækgruppen der fik navn efter Hersom-præsten Harald Sandbæk, som dannede gruppen.

Eksterne kilder og henvisninger 

 Danmarks Søer, Søerne i Nordjyllands og Viborg Amter, af Thorkild Høy m.fl. 

Søer i Viborg Kommune
Fredede arealer i Danmark
Kongeriget Portugal

Kongeriget Portugal var et monarki på den Iberiske Halvø som opstod i 1139 under Alfons 1. og ophørte i 1910, da der opstod revolution. I sin tid bestod den af mange kolonier, hvor hovedlandet var det nuværende Portugal.

 
Portugal, Kongeriget
Portugal, Kongeriget
Portugals historie
Portugal, Kongeriget
Portugal
Portugal
Crystal Palace F.C. (1861-76)

Crystal Palace Football Club var en amatørfodboldklub, der blev grundlagt ca. 1861 og mange af dets oprindelige spillere var medlemmer af Crystal Palace Cricket Club grundlagt i 1857. Senere kom flere kendte spillere til klubben, herunder Cuthbert Ottaway.

The Palatians var et af de 12 stiftende medlemmer af The Football Association. Klubben havde en vis fremgang i æraen før oprettelse af The Football League og nåede bl.a. semifinalen i den allerførste udgave af FA Cup'en, hvor den i omkampen tabte 0-3 til Royal Engineers AFC efter at den egentlige semifinale var endt uden mål. Holdet deltog også i FA Cup'en i de følgende fire sæsoner, dog uden den store succes..

Der er ingen direkte forbindelse mellem denne klub og den nuværende klub Crystal Palace FC, som først blev grundlagt i 1905. FA sagde til The Times i april 2022: "Blandt disse historikere er den brede konsensus, at der ikke er en klar, væsentlig og kontinuerlig forbindelse fra Crystal Palace-klubben grundlagt i 1861 til den, der blev grundlagt i 1905. Derfor vil vi fortsætte med at anerkende både 1861 og 1905 stiftelsesdatoerne for klubberne ved navn Crystal Palace."

Kendte spillere 
Fire af klubbens spillere optrådte for Englands fodboldlandshold:
 Charles Chenery (angriber) (3 landskampe)
 Alexander Morten (målmand)
 Arthur Savage (målmand)
 Charles Eastlake Smith (angriber)

Kilder / eksterne henvisninger 
 Profile on Football Club History Database
 England players' details
 Historical Football Kits

Fodboldklubber i England
Etableret i 1861
Ophørt i 1876
Nattevagt

En nattevagt er betegnelsen for et menneske der arbejder om natten, eller for selve perioden arbejdet forløber over.

Helbredsmæssige konsekvenser 
Natarbejde gennem en længere årrække giver øget risiko for brystkræft. Dansk Sygeplejeråd, Kræftens Bekæmpelse og Danske Regioner har taget initiativ til en undersøgelse af hvorledes brystkræft kan forebygges ved natarbejde; anbefalingen lyder på at begrænse nattevagter til højst to i træk pr. medarbejder, samt at rulle vagter med døgnet, ikke mod (fra dagvagt til aftenvagt til nattevagt, ikke modsat).

Se også

Referencer 

Stillingsbetegnelser

en:Night shift
Neighbours (tv-serie)

Naboerne (originaltitel: Neighbours) er en australsk sæbeopera som er blevet sendt siden 18. marts 1985. Serien blev først sendt på Seven Network, men serien blev i 1986 købt af Network Ten. Serien blev skabt af Reg Watson, og bliver produceret af Reg Grundy Organisation. Igennem hele seriens levetid er der blevet sendt fem episoder á 22 minutter hver uge. Totalt er det vist over 6000 episoder af serien.

Serien viser det daglige liv hos familierne som bor på den fiktive gade Ramsay Street, i den fiktive byen Erinsborough. Serien bliver optaget i Melbourne.

Flere succesfulde australske skuespillere og artister har begyndt deres karrierer i Naboerne, f.eks. Kylie Minogue, Jesse Spencer, Guy Pearce, Russell Crowe (i en kort gæsterolle), Natalie Imbruglia, Jason Donovan, Holly Valance, Mark Little, Radha Mitchell, Delta Goodrem og Peter O'Brien. Skuespilleren Alan Dale, som tidligere havde hovedrollen i The Young Doctors, spillede den centrale figuren Jim Robinson i seriens syv første sæsoner, og i dag kendt for sin rolle i 24 timer, The O.C. og NCIS.

Naboer internationalt
Serien blev i 1990erne vist på TV3.

Eksterne henvisninger 
Offisiell nettside
 

Neighbours Worldwide Fanpages Den længste aktive fansiden ifølge dem selv.
Neighboursfans.com Det største forum for fans af serien.
Neighbours: The Perfect Blend Store mængder indhold fra serien, nyheder, biografier, multimedia og kommentarer.

Sæbeoperaer
Tv-serier fra Australien
Tv-serier fra 1980'erne
Tv-serier fra 1990'erne
Tv-serier fra 2000'erne
Tv-serier fra 2010'erne
Tv-serier fra 2020'erne
Gustaf Henrik Mellin

Gustaf Henrik Mellin (23 april 1803 i Revolaks, Østerbotten—2. august 1876 i Nørre Vrams præstegård) var en svensk præst og forfatter.

Med "Blomman på Kinnekulle" (1829) slog han igennem, og hans senere historiske noveller vandt udbredelse både i Sverige og andre lande. Som udgiver af "Vinterblommor" kom han i 30—40’erne til at spille en litterær rolle, idet de fleste forfattere gerne ville optræde i denne kalender, og ligeledes har hans "Svensk Panteon" endnu interesse.

Kilder 

  

Præster fra Sverige
Novelleforfattere fra Sverige
Svensksprogede forfattere fra Sverige
Svenskere i 1800-tallet
Salmonsens
Merkozy

Merkozy er et portmanteau af efternavnene på de to europæiske statsledere, den tyske forbundskanslerinde Angela Merkel og den daværende franske præsident Nicolas Sarkozy, og betegner det tætte politiske parløb mellem de to lande under deres lederskab. 

Ordet "Merkozy" opstod efter Merkels og Sarkozys samarbejde i 2011 i forbindelse med Eurozonens gældskrise og Grækenlands økonomiske problemer.
De to har blandt andet ført fælles politik om EU's Finanspagt og Den Europæiske Stabilitetsmekanisme men har dog været ikke helt enige om Tobin-skatten.

Ordet opstod i den franske presse.
I engelske aviser sås ordet i september 2011.
Danske Politiken brugte "Merkozy" i december 2011.

Se også 
 Brangelina

Henvisninger 

EU
Tysklands politik
Frankrigs politik
Bolius

Videncentret Bolius tidligere Boligejernes Videncenter er et videncenter for danskere og deres bolig. Bolius blev grundlagt i 2002.  

Videncentret er et helejet Realdania-selskab, hvis formål er uvildig videnformidling og professionel rådgivning til private boligejere. Alle kanaler og produkter er gratis, og siden starten af 2016 har Bolius været annoncefri. Finansieringen kommer udelukkende fra Realdania. 

Bolius har egne fageksperter ansat, der rådgiver om blandt andet byggeteknik, boligøkonomi, rengøring og have. Deres viden bliver videreformidlet på Bolius' egne platforme (hjemmeside, app, sociale medier og magasinet Bolius) samt i eksterne medier, hvor fageksperterne stiller deres viden til rådighed for andre medier.

Bolius udgiver det trykte magasin magasinet Bolius, der kan hentes gratis hos blandet andet EDC, Bauhaus og Flügger, samt leveres til din adresse (gratis for medlemmer af Realdania). 

Administrerende direktør i Bolius er Ulrik Heilmann.

Referencer

Eksterne henvisninger 
 Websted for Videncentret Bolius
 Gratis app - Husets Kalender 

Bolig
Danske virksomheder etableret i 2002
Konsulentvirksomheder i Danmark
Realdania
Tiderne Skifter (album)

Tiderne Skifter er Sebastians niende studiealbum, udgivet i 1979. Det består af Sebastians egne melodier til en række tekster af den tyske digter og teaterforfatter Bertolt Brecht, i danske oversættelser af Erik Knudsen og Ivan Malinowski. Teksterne havde oprindelig været sat i musik af Hanns Eisler og Kurt Weill. På Tiderne Skifter blev de for første gang sat i ny musik, efter at datteren Barbara Schall Brecht havde godkendt projektet.

Sebastians kompositioner var udtryk for en helt anden klangopfattelse af Brechts tekster end den, komponister som Eisler og Weill stod for. Af samme grund blev Tiderne Skifter også meget omdiskuteret, da den udkom i 1979: Nogle betragtede pladen som helligbrøde i forhold til den eksisterende Brecht-æstetik, mens andre, bl.a. en række anmeldere, roste Sebastian for gennem sin musik at turde vise nye sider af teksterne. Sebastian betragtede selv albummet som sit hidtil bedste.

Tiderne Skifter blev i 2009 genudgivet i en jubilæumsudgave med et remix af nummeret "De elskende", samt en bonus-cd bestående af Sebastians egne demooptagelser.

Numre

Side 1 
 "Sangen om vandhjulet" (4:28)
 "Sørøver Jenny" (5:35)
 "De elskende" (3:49)
 "Surabaya Johnny" (5:44)

Side 2 
 "Salomon Song" (4:51
 "Visen om den lille vind" (4:04)
 "Balladen om konen og soldaten" (3:49)
 "Sangen om Vltava" (3:30)
 "Om verdens venlighed" (3:40)
Bonusnummer på jubilæumsudgaven, 2009:
 "De elskende" (remix 2009) (7:30)

Bonus-cd, 2009 (demoer) 
 "Sangen om vandhjulet" (4:38)
 "Visen om den lille vind" (3:51)
 "Balladen om konen og soldaten" (3:40)
 "Sørøver Jenny" (4:55)
 "De elskende" (3:44)
 "Surabaya Johnny" (5:52)
 "Sangen om Vltava" (3:34)
 "Salomon Song" (5:37)
 "Om verdens venlighed" (4:00)

Minuttallene for side 1 og 2 fra originalalbummet svarer til den oprindelige vinyludgave. Øvrige minuttal svarer til 2009-genudgivelsen.

 Musik: Sebastian
 Tekst: Bertolt Brecht
 "Sangen om vandhjulet", "Surabaya Johnny" og "Om verdens venlighed" er oversat af Erik Knudsen. Øvrige tekster er oversat af Ivan Malinowski.

Noter

Litteratur 
 Bille, Torben (1984): Sebastian – Gøgleren, Knud og de andre. København: Forlaget Fremad.
 Svidt, Ole Rosenstand (2009): "Sebastian-klassiker genudgivet med interessante demooptagelser" . Artikel, Gaffa. (21-03-2012)

Eksterne henvisninger 
 Discogs – Sebastian – Tiderne Skifter (21-03-2012)
 Tiderne Skifter på Sebastian.info  (21-03-2012)

Sebastian-album
Album fra 1979
Macedonio Melloni

Macedonio Melloni (født 11. april 1798 i Parma, død 11. august 1854 i nærheden af Napoli) var en italiensk fysiker.

Fra 1824 var Melloni professor i fysik ved universitetet i Parma, indtil han på grund af sin deltagelse i revolutionen 1831 måtte forlade landet. Han levede nu dels i Genève, dels i Paris, sysselsat med videnskabelige arbejder, indtil Arago og Humboldt udvirkede, at han kunde vende tilbage til Italien 1839. Her blev han direktør for konservatoriet for kunstindustri i Napoli og bestyrer af observatoriet på Vesuv, men tabte sine stillinger ved revolutionen 1848 og levede derefter som privatmand til sin død.

Melloni har især foretaget undersøgelser af varmestråling og naaede ved anvendelse af termosøjler i forbindelse med galvanometer resultater, der var betydningsfulde for sin tid. Han har undersøgt stoffernes evne til at lade varmestråler trænge igennem sig og strålernes svækkelse ved gennemgangen, og han er den første, der har påvist varmestraaling fra månen.

Kilder 

 

Fysikere fra Italien
Medlemmer af Videnskabernes Selskab
Salmonsens
ATU

ATU eller atu har flere betydninger:
 Akademiet for Talentfulde Unge
 Antennetuner
Sean Ali Stone

Sean Ali Stone (født 29. december 1984) er en amerikansk filminstruktør, producer, filmfotograf, manuskriptforfatter og skuespiller.

Filmografi (instruktør og skuespiller) 
 W. (2008) 
 World Trade Center (2006) 
 Comandante (2003)
 Any Given Sunday (1999)
 U-Turn (1997)
 Nixon (1995)
 Natural Born Killers (1994)
 Himmel og jord (Heaven and Earth, 1993)
 JFK (1991)
 The Doors (1991)
 Født den 4. juli (Born on the Fourth of July, 1989)
 Wall Street (1987)
 Platoon (1986)
 Salvador (1986)

Noter

Eksterne henvisninger 
 

Filminstruktører fra USA
Filmfotografer fra USA
Manuskriptforfattere fra USA
Skuespillere fra USA
Personer fra New York City
Cirkus Fantastica

Cirkus Fantastica er Sebastians tiende studiealbum, udgivet i 1979. Det er som det første Sebastian-album indspillet med, hvad der ofte er blevet betegnet "superbandet": Nils Henriksen, Lis Sørensen, Kenneth Knudsen, Michael Friis og Alex Riel. Denne besætning medvirkede også på de efterfølgende plader Live (1980), Stjerne til støv (1981) og 80'ernes Boheme (1983).

Sangene på side 1 kan karakteriseres som en suite bygget over et cirkustema, hvor cirkuslivet ifølge Torben Bille fremstår som "sindbillede på virkeligheden [...] hvor tærsklen fra illusion til virkelighed ofte kun er adskilt med et stormasket sikkerhedsnet". Musikken på side 1 viser bl.a. inspiration fra tysk cabaretmusik fra de tidlige 30'ere. Side 2 indeholder bl.a. "Den lille malkeko", der blev en landeplage, samt en rocket genindspilning af "Hvis du tror du er noget", en sang der oprindelig blev indspillet til Den store flugt (1972).

Numre

Side 1 
 "Cirkusvognen" (3:40)
 "Cirkus Fantastica (Sprechtstallmeister)" (2:53)
 "Englen og den hvide araber" (3:32)
 "Klovnene" (4:18)
 "Linedanseren" (4:05)

Side 2 
 "American Dream (A Billion Dollar Picture på 4 hjul og alle kanaler)" (5:15)
 "Den lille malkeko" (2:42)
 "Den sidste vals" (4:15)
 "Hvis du tror du er noget" (4:50)

Noter

Litteratur 
Bille, Torben (1984): Sebastian – Gøgleren, Knud og de andre. København: Forlaget Fremad.

Eksterne henvisninger 
Discogs – Sebastian – Cirkus Fantastica (21-03-2012)
Cirkus Fantastica på Sebastian.info  (21-03-2012)

Sebastian-album
Album fra 1979
Tiderne Skifter (flertydig)

Tiderne Skifter har flere betydninger:

 Tiderne Skifter – dansk forlag
 Tiderne Skifter – et Sebastian-album fra 1979
Brøndum Hovedgård

Brøndum Hovedgård, nu Brøndumgård er en hovedgård beliggende Aalborgvej 191, Brøndum i Skarp Salling Sogn, Slet Herred, Jylland.

Brøndum blev 1397 af Anders Globs enke solgt til ridder Christian Vendelbo, hvis enke Elne Bugge 1401 solgte den til dronning Margrete, som samtidig udkøbte andre ejere, nemlig hr. Elef Elefsen, der havde erhvervet et åbent brev på godset "Brynnom" af en vis fru Erenbold, og Peder Nielsen (Gyldenstierne) af Ågård, der havde erhvervet sin ejendom i den fra hr. Jens Lykke. 1579 mageskiftede Kronen den til Henrik Gyldenstierne til Ågård; 1757 og 1794 var den reduceret en bondegård (12 tønder hartkorn) under Krastrup; 1804 blev den frasolgt. I 1900 hed ejeren J.C. Norss.

Henvisninger 
 

Herregårde i Aalborg Amt
Bygninger, konstruktioner og anlæg i Vesthimmerlands Kommune
Skovtupelotræ

 
Skovtupelotræ (Nyssa sylvatica), også skrevet Skov-Tupelotræ, er et mellemstort træ med en smal og kegleformet vækst. Bladene er hele og helrandede, og de får kraftigt røde høstfarver. Af samme grund bliver træet plantet i parker og større haver.

Beskrivelse
Skovtupelotræ er et mellemstort til stort, løvfældende træ med en smalt kegleformet og senere fladt afrundet vækstform. De forholdsvist få hovedgrene sidder i kranse. Barken er først brunligt grøn med nogle få barkporer. Senere bliver den gråbrun eller rødlig med lysebrune skæl. Marven er opdelt i lysegrønne kamre. Gamle grene og stammer får en opsprækkende bark med lodrette furer. Knopperne er spredt stillede, ægformede, blanke og røde. 

Bladene er ovale med hel rand. Oversiden er skinnende mørkegrøn, mens undersiden er lysere. Høstfarven er rød. Blomstringen foregår i juni-juli, hvor man finder hanblomsterne samlet i kugleformede stande. De enkelte blomster er små med gulgrønne bægerblade. Hunblomsterne sidder parvist (eller 3 sammen), og de er ganske små med grønt bloster. Frugterne er blåsorte stenfrugter, der bærer rester af blostret.

Rodsystemet består af en kraftig og dybtgående pælerod og mange, højtliggende finrødder.

Højde x bredde og årlig tilvækst: 15 x 8 m (30 x 20 cm/år). I hjemlandet dog ofte betydeligt større.

Hjemsted
Skovtupelotræ har sin naturlige udbredelse fra Ontario i Canada til New England, Midtvesten og de sydøstlige stater i USA. Træet indgår i blandede løvskove på fugtig til meget våd bund. 

Trumbull County ligger i det nordøstlige Ohio op mod grænsen til Pennsylvania i øst. Den naturlige vegetation er forholdsvis åbne, blandede løvskove. Her vokser arten på sandet bund nede i floddalene eller på den laveste del af skråningerne sammen med bl.a. alm. tulipantræ, amerikansk lind, blomsterkornel, canadisk bærmispel, Castanea dentata (en art af kastanje), farveeg, glansbladet hæg, grå valnød, hvid hickory, hvidask, hvideg, hvidelm, laurbæreg, pekan, rødeg, rødløn, skarlageneg, sukkerløn og svinehickory

Fodnoter

Haveplanter
Træer
Høstfarver
Tupelotræ-slægten
Christina Hendricks

Christina Rene Hendricks (født 3. maj 1975, Knoxville, Tennessee) er en amerikansk skuespiller kendt for sin rollen som Joan Holloway i hit-serien Mad Men, og som karakteren Saffron i kanalen Fox-serien Firefly. Hun medvirkede desuden i Drive. Nyeste er serien Good Girls, hvor hun spiller husmoderen Beth, som i en personlig og økonomiske krise, får ændret sit liv fuldstændigt.

Filmografi

Film 
 2011 - Drive
 2016 - The Neon Demon

Serier 
 2007 - 2015 - Mad Men

Eksterne henvisninger 

 

Skuespillere fra USA
Personer fra Tennessee
Amerikanere i 1900-tallet
Amerikanere i 2000-tallet
Kordegn

Kordegn er en ansat ved kirken. Kordegnens funktion er civilregistrering og kirkebogsførelse, noget som i dag foregår elektronisk på computer (traditionel kirkebogsførelse bortfaldt i 2003). Derudover kan kordegnen varetage sognets regnskab og fungere som sekretær for menighedsrådet samt bemande sognets kirkekontor i åbningstiden. Kordegnen kan desuden deltage i gudstjenesten, hvor han eller hun oplæser indgangsbøn, udgangsbøn og ifører præsten messehagel. Der er kun ansat kordegn ved større kirker eller kontorfællesskaber. I mindre kirker varetages de kontormæssige funktioner af præsten og de kirkelige funktioner af kirketjeneren eller graveren, der begge er uddannet i varetagelse af de kirkelige funktioner. 

Jobbet som kordegn kræver ingen forudgående uddannelse, dog skal kordegnen gennemgå et AMU-kursus indenfor 2 år efter ansættelsen. Indtil 2004 foregik kordegneuddannelsen i 5 moduler af en uges varighed med indlagt hjemmearbejde. Denne uddannelse strakte sig over et lille halvt års tid med tre uger i Løgumkloster og to uger i Slagelse (de fleste deltagere i den tidligere kordegneuddannelse havde inden da gennemført uddannelsen som kordegnevikar).

De fleste kordegne er organiseret i Danmarks Kordegneforening.

Referencer 

Stillingsbetegnelser
Kristendom
Folkekirken